WHA วิ่ง 2% เก็งดีลขายที่ดิน ตั้งโรงผลิตรถ EV ค่าย BYD โบรกเคาะเป้า 4.20 บ.
WHA วิ่ง 2% ราคาแตะ 3.54 บ. คาดนักลงทุน เข้าซื้อเก็งกำไร หลังเตรียมเซ็นขายที่ดินให้ BYD ตั้งโรงงานผลิตรถ EV โบรกประเมินกำไรปี 65 โต 28% แนะซื้อเคาะเป้า 4.20 บ.
WHA วิ่ง 2% ราคาแตะ 3.54 บ. คาดนักลงทุน เข้าซื้อเก็งกำไร หลังเตรียมเซ็นขายที่ดินให้ BYD ตั้งโรงงานผลิตรถ EV โบรกเคาะเป้า 4.20 บ.
2 ก.ย. 2565

ผู้สื่อข่าวรายงานว่า วันนี้ (2 ส.ค.65) ราคาหุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ล่าสุด ณ เวลา 10.29 น. อยู่ที่ระดับ 3.54 บาท บวก 0.08 บาท หรือ 2.31% สูงสุดที่ระดับ 3.56 บาท ต่ำสุดที่ระดับ 3.48 บาท ด้วยมูลค่าซื้อขาย 181.69 ล้านบาท

ทั้งนี้ ราคาหุ้น WHA ปรับตัวขึ้น หลังมีรายงานว่าเตรียมเซ็นสัญญาซื้อ-ขายที่ดินระหว่าง WHA Group และ บริษัท บีวายดี ออโต้ อินดัสทรี จำกัด (BYD) ซึ่งมีบริษัทแม่ในจีน ในวันที่ 8 ก.ย.สำหรับสร้างโรงงานผลิตรถ EV แห่งแรกของ BYD ในอาเซียน ในนิคมอุตสาหกรรมระยอง 36
โดยก่อนหน้านี้ มีรายงานข่าวว่า การลงทุนของ BYD จากจีนและกลุ่มทุนไทยในอุตสาหกรรมยานยนต์ไฟฟ้า และการทำตลาดในประเทศไทย คาดว่าจะมีมูลค่าราว 20,000 ล้านบาท โดยหนึ่งในรถยนต์ไฟฟ้า 100% ที่ BYD Thailand ที่จะเปิดตัวภายในนี้ คือ BYD Dolphin (EA1) รถยนต์ไฟฟ้า 100%
ด้านบล.โนมูระ พัฒนสิน ระบุในบทวิเคราะห์ (22 ส.ค.65) มีมุมมอง Slightly Positive ต่องาน Analyst Meeting (19 ส.ค.65) เพราะมีการปรับเป้าการขายที่ดินปี 2565 เพิ่มขึ้นมาอยู่ที่ 1,650 ไร่ (เดิม 1,250 ไร่) เนื่องจากคาดว่าในไตรมาส 3/65 จะสามารถเซ็นสัญญาซื้อขายที่ดินในไทยเพิ่มเติมอีกราว 600-700 ไร่กับลูกค้าต่างชาติรายใหญ่ซึ่งจะถึงเป้าหมายเดิมทันที
ประกอบกับให้ภาพแนวโน้มผลการดำเนินงานครึ่งหลังปี 65 ดีขึ้นจากครึ่งแรกเกือบทุกธุรกิจ จากอานิสงส์เปิดเมือง และการย้ายฐานการผลิต จากความตึงเครียดระหว่างสหรัฐ-จีน-ไต้หวัน ทำให้มีนักลงทุนเข้าเยี่ยมชมพื้นที่มากขึ้น ยกเว้น ธุรกิจไฟฟ้า ที่ค่าก๊าซธรรมชาติเพิ่มสูงขณะที่ Ft ที่ปรับขึ้นยังไม่สามารถชดเชยได้ จึงยังคงประมาณการกำไรปี 2565 ที่ 3,304 ล้านบาท เพิ่มขึ้น 28% เมื่อเทียบจากปีก่อน โดยให้น้ำหนักการเติบโตในครึ่งหลังปี 65 มากกว่าครึ่งแรกและคงคำแนะนำ “ซื้อ” ประเมินราคาเป้าหมายปี 65 ที่ 4.20 บาท